ཉི་ཤུ་བརྗེས་པའི་གྲུབ་
ཆེན་དེས་མཛད་པའི་ཀྲི་ཡ་སམ་མུཙྪའི་ལུང་དྲངས་པ་ཡིན། གནས་རི་རྩེ། རི་སྐེད། རི་
ཞོལ། ནགས་ཚལ་སོགས་སུ་འབུལ་ཚུལ་མི་འདྲ་བ་ཡོད། ས་དབྱིབས་ཀྱི་བཀོད་པ་དང་།
ཆུའི་ཁ་དོག་དྲི་རོ་ལས་དེར་གནས་པའི་ཀླུ་མི་འདྲ་ཚུལ་ཀྲྀ་ཡའི་ལུང་ཤོ་ལོ་ཀ་དང་བོས་
མདོར་བསྟན་ནས། ལྷག་མས་ཞིང་དང་ཆུ་མིག་ལ་ཀླུ་མཐའ་ཡས་གནས་པ་སོགས་སོ་
582

སོའི་གནས་མ་འདྲེས་པར་ཤེས་ན་ཀླུ་དེ་དང་དེ་གཙོ་བོར་བྱས་པའི་བུམ་གཏེར་བྱས་ན་
ཤིན་ཏུ་ལེགས། དེ་འདྲ་མ་ཤེས་ན་འདིར་གསུངས་པ་ལྟར་སྤྱི་འགྲོའི་ཆོ་ག་སྦྱར་བས་
འཐུས། རིན་པོ་ཆེའི་བུམ་པ་རྐུན་པོ་སོགས་ཀྱིས་ཁྱེར་ནས་གཏེར་མི་བརྟན་པའི་དོགས་
པ་ཡོད་པས་ས་གཏེར་དང་ཆུ་གཏེར་ལ་མི་ལེགས་གསུངས། དེས་ན་རྫ་སོགས་ཀྱིས་རུང་།
བུམ་པའི་ཁ་དོག་སྤྱིར་བཏང་དཀར་བོ་དང་། ཞི་རྒྱས་དབང་དྲག་ལ་དཀར་སེར་དམར་
ནག་བྱ། མཛོད་བུམ་ནི་ཁྱིམ་གཏེར་ཁང་བའི་ནང་དུ་སྦ། ཆེ་ཆུང་གི་ཚད་རྒྱུད་ལྟར་ཆེ་
འབྲིང་འདུས་པ་དང་དུས་འཁོར་གྱིས་རྣམ་རྒྱལ་བུམ་པའི་ཚད་སྔགས་རིམ་ལས་
གསུངས་པ་ལྟར་དང་། མ་མཐའ་ཡུལ་དེའི་བྲེ་གང་ཤོང་བ་གལ་ཆེ། ད་ལྟ་ནོར་རྫས་འ
སྲེད་པས་གཏེར་སྒྲུབ་མཁན་མང་ཡང་ནང་དུ་རྫས་ཕོར་གང་ལས་མི་ཤོང་བ་རྟེན་
འབྲེལ་མི་ལེགས། བུམ་པ་གཅིག་ལས་མེད་ན་མདུན་རྒྱབ་མི་ནོར་བའི་ཕྱིར་མདུན་དུ་
རིན་པོ་ཆེ་ཆ་དགུ་པ་ལས་གཞན་རི་མོ་སྣ་ཚོགས་དགོས་པའི་ངེས་པ་མེད། ཀླུ་དབང་
གཙོ་འཁོར་ལྔའི་བུམ་པ་སོ་སོར་ཡོད་ན་མདུན་དུ་རང་རང་གི་ཕྱག་མཚན་དང་། བུམ་
པ་གཅིག་ལ་ཕྱོགས་སོ་སོར་བྲིས་ཆོག འབྱོར་བ་རྒྱས་པ་དང་། ས་དཔྱད་ངན་པ་བསལ་
བ་སོགས་ལ་སྐུ་མེད་པར་གཏེར་རྫས་ཀྱིས་བཀང་ནས་ནམ་མཁའ་མཛོད་ཀྱི་རང་
བཞིན་དུ་བྱིན་གྱིས་བརླབས་པ་གནས་ལེགས་ཉེས་ལ་ལྟོས་པ་མེད་པར་གང་འདོད་སར་
བཞག་ཆོག་པ་མཆོད་པ་གར་ཡང་ཕུལ་ཆོག་པ་དང་འདྲ། ལྷ་བུམ་ལ་ཀླུ་དབང་བྱེད་ན་
དེའི་སྐུ་དང་། ཀླུ་བུམ་ལ་ཀླུ་སོ་སོའི་སྐུ་དགོས། མཛོད་བུམ་དང་ཀླུ་བུམ་ཡོད་ཀྱང་ཆོག
རྫས་ལ་རག་གམ་ར་གན་ཞ་ཉེ་སོགས་མི་རུང་བས་དེ་དག་གི་དོང་ཚེ་ཡང་བཞག་མི་
ཆོག བྲ་བོ་ནི་ཡོངས་གྲགས་གྲོས་ཞེས་འབྲས་བུ་ནག་པོ་ཟུར་གསུམ་པ་དང་། ཤངས་ཚེ་
ནི་ཁ་ཅིག་གིས་རྟ་ཤོའི་འབྲས་བུ་ཟེར་ཡང་སྐེ་ཚེ་དང་དབྱིབས་འདྲ་བའི་རྩ་འབྲས་བུ་
ཅན་རི་འགོར་ཡང་ཡོད། ཡོངས་གྲགས་ཀྱི་སྲན་མ་ནི་གཏེར་རྫས་སུ་རུང་བར་གསུངས་
583

པས། འགའ་ཞིག་གིས་སྲན་མ་མི་རུང་ཟེར་བ་སྨན་གྱི་སྲད་མ་ལ་ངོས་འཛིན་ཟེར་
མཁན་ཡོད། ཁྱུང་སྡེར་དང་གླ་རྩི་སོགས་ཀླུ་ལ་གནོད་པའི་སྨན་གྱི་དྲིས་ཀྱང་མ་གོས་པ་
དང་། ཤ་ཆང་གིས་མ་སྦགས་པ་ཤིན་ཏུ་གལ་ཆེ། ཡེ་ཤེས་ཀྱི་བུམ་པའི་ནང་དུ་ཀླུ་སྨན་
གྱི་རིགས་ངེས་པར་མི་དགོས་ཀྱང་། ཀླུ་བུམ་ལ་ཀླུ་གཏོར་ལྟར་གྱི་ཀླུ་སྨན་ཆ་ཚང་གལ་
བུམ་པ་དགུ་ཡོད་ན་རེ་རེ་ལ་རང་རང་གི་སྐུ་སྔགས་སྤེལ་དང་བཅས་པ་རེ་རེ་འཇོག
བུམ་པ་ལྔ་ཡོད་ན་ཤར་དང་ཤར་ལྷོའི་ཀླུ་ལ་བུམ་པ་གཅིག་སོགས་དེའི་རིགས་འགྲེ།
གཉིས་ལས་མེད་ན་དེ་བཞིན་གཤེགས་པར་བུམ་པ་གཅིག་དང་། ཀླུ་བརྒྱད་གཙོ་བོ་
དང་བཅས་པར་གཅིག་བྱ། བུམ་པ་གཅིག་གི་སྨད་ལ་ཀླུ་དང་། སྟོད་ཆ་ལ་དེ་བཞིན་
གཤེགས་པ་གཙོ་འཁོར་འཇོག ཁྲི་ངག་དབང་མཆོག་ལྡན་དང་འཇམ་དབྱངས་བདེ་
བའི་རྡོ་རྗེའི་གསུང་ལྟར་ན་སྐུ་རྣམས་བསྒྲིལ་བར་ལེབ་མོར་དབུས་སུ་གཙོ་བོ། ཕྱོགས་
མཚམས་སུ་འཁོར་རྣམས་ཞལ་གཙོ་བོ་ལ་ཕྱོགས་པའམ་ཐམས་ཅད་གཙོ་བོ་དང་ལྟ་
ཕྱོགས་མཐུན་པར་འགོད་པ་དང་། སྐུ་དང་སྔགས་སྤེལ་གཡོན་ནས་བསྒྲིལ་ཏེ་བཀོད་
ཀྱང་རུང་བས་གང་བདེ་བྱ། འོན་ཀྱང་སྲད་རྒྱུད་པའི་ཕྱག་བཞེས་ལ་ལྷ་ཀླུའི་བུམ་པ་
གཉིས་སམ། གཅིག་ལས་མེད་ཚེ་ཤོག་བུ་གཅིག་ལ་ཐོག་མར་ཀླུ་དབང་རྒྱལ་བོ། དེ་ནས་
མདུན་གྱི་བྱང་སེམས། དེ་ནས་གཡས་ཀྱི་བྱང་སེམས། དེ་ནས་རྒྱབ་ཀྱི་བྱང་སེམས། དེ་
ནས་གཡོན་གྱི་བྱང་སེམས་རྣམས་མཐར་ཆགས་སུ་བྲིས། སྟེང་དུ་གདུགས་དང་། འོག་
ཏུ་མཚོ། མཐར་མཆོད་རྫས་རྣམས་བྲིས་ཀྱང་ཆོག དེ་ནས་གཡས་ཕྱོགས་ནས་ནང་དུ་
བསྒྲིལ་བས་གཙོ་བོ་དབུས་དང་། འཁོར་བཞི་གོ་རིམ་བཞིན་ཕྱོགས་བཞིར་འབབ་པར་
ལྟར་ཡོངས། ཡང་ཤོག་བུ་གཅིག་ལ་ཀླུ་དབང་གི་སྔགས་རང་གིས་གང་འདོད་པའི་སྤེལ་
ཚིག་དང་བཅས་འགོ་ནས་བསྒྲིལ་པ་སྐུའི་མདུན་གྱི་ཐུགས་ཀའི་ཐད་དུ་འབབ་པ་བྱས་
ནས་འཇོག དེ་བཞིན་དུ་ཤོག་བུ་གཅིག་ལ་ཀླུ་གང་གཙོ་བོར་བྱེད་པ་ཐོག་མར་བྲིས།
584

དེར་མཐུད་ནས་ཤར་དང་ཤར་ལྷོའི་ཀླུ་སོགས་རིམ་པར་བྲིས། དེའི་འདབ་ལ་གདུགས།
རྒྱལ་མཚན། བ་དན་སོགས་མཆོད་རྫས་ཀྱི་བྱེ་བྲག་སྣ་ཚོགས་དང་། སྟེང་དུ་གདུགས་
དང་བླ་རེ། འོག་ཏུ་མཚོ་དང་ཆུ་རིས་བྲིས། གཡས་ནས་ནང་དུ་བསྒྲིལ་ན་གཙོ་བོ་
དབུས་སུ་འོང་ཞིང་འཁོར་ལྷག་མས་བསྐོར་བ་ལྟ་བུ་དང་། གདུགས་དང་བ་དན་ཆུ་
རིས་ཀྱིས་ཀྱང་སྟེང་འོག་ཕྱོགས་མཚམས་ཀྱི་མཐའ་བསྐོར་བ་འབྱུང་། གཟུངས་གཞུག་
གི་དོད་དུ་ཀླུ་རྣམས་ཀྱི་སྔགས་སྤེལ་ཚིག་དང་བཅས་པ་གོ་རིམ་ལྟར་མཐར་ཆགས་
ཕྲེང་གཅིག་ཏུ་བྲིས་ལ་འགོ་ནས་ནང་དུ་བསྒྲིལ་ཏེ་སྐུ་གཟུགས་ཀྱི་ཐུགས་ཀའི་ཐད་
མདུན་དུ་བཙུགས་ནས་འཇོག་པ་སྲད་རྒྱུད་རྡོ་རྗེ་འཆང་གི་གསུང་རྒྱུན་འཁྲུལ་མེད་
ཡིན། དེ་དག་ལ་ན་བཟའ་དང་སྐུད་པ་སོགས་གང་བདེ་བྱ། སྤྱིར་རྒྱལ་དབང་གི་འཁྲུལ་
སྤོང་ལྟར་གཟུངས་གཞུག་འགོ་ནས་དྲིལ་བ་གཏན་ནས་མི་རུང་བའམ་མིན་ཀྱང་
མཇུག་ནས་ནང་དུ་དྲིལ་ན་ཤིན་ཏུ་ལེགས། ཀླུའི་བུམ་གཏེར་ལ་ཕྱག་ལེན་འདི་ལྟར་ན་
སྔགས་ཀྱང་སྐུའི་བབས་ལྟར་དབུ་ནང་དུ་བསྒྲིལ་བས་ཁྱབ་གསུངས། མདོར་ན་བུམ་པ་
གཅིག་ལ་ཆ་གསུམ་དུ་བྱས་པའི་ཆ་གཅིག་གཏེར་རྫས་ཀྱིས་བཀང་། དེའི་སྟེང་ཀླུའི་སྐུ་
དང་། ཐུགས་ཀའི་ཐད་སྔགས་སྤེལ་བཙུགས། སྟེང་དུ་གཏེར་རྫས་བླུག མཚམས་དར་
ཞིག་ཡོད་དམ་མེད་ཀྱང་རུང་། དེའི་སྟེང་གཏེར་རྫས་ལ་ཀླུ་དབང་གི་སྐུ་དང་། མདུན་
དུ་སྔགས་སྤེལ་བཙུགས། གཏེར་རྫས་ཀྱིས་བཀང་། ཁ་ཤིང་ཟླུམ་པོའམ་རྡོས་བཅད།
སྟེང་དུ་ནོར་བུ་དགའ་འཁྱིལ་གྱི་རི་མོ་བྲི་བའམ། ཤིང་མགོ་མཇུག་མ་ལོག་པ་ལ་བརྐོ་
བ་ཕྱག་ལེན་ཡིན། བུམ་པ་དགུ་ཡོད་ན་པདྨ་འདབ་བརྒྱད་ཀྱི་ལྟེ་འདབ་དང་། གཅིག་
ཡིན་ཚེ་དབུས་སུ་འགོད། ཀླུ་བུམ་དགུ་ཡོད་ན་དབུས་སུ་ལྷ་བུམ་ཀླུ་བུམ་གཉིས་
བརྩེགས་ནས་འགོད་པའམ། ལྷ་བུམ་སྟེང་གི་བང་རིམ་ལྟ་བུ་གང་བདེར་བཞག་ཀྱང་
ཆོག དེ་བཞིན་གཤེགས་པའི་བུམ་པ་མེད་པར་ཀླུ་བུམ་རྐྱང་པའང་རུང་། དབུས་ཀྱི་པོ་
585

ཏ་ལར་ཀླུ་གཏེར་ལ་སྟེགས་མཐོན་པོའི་སྟེང་སྤང་ལྗོངས་གྲུ་བཞིར་བསྒྲིགས་པའི་སྟེང་
པདྨ་འདབ་བརྒྱད་ལ་བུམ་པ་བཀོད། མཐའ་སྐོར་དུ་ཤུག་ལོ་དང་། གདུགས་དང་། བ་
དན། དར་གྱི་ལྡ་ལྡི་སོགས་བཀོད་འདུག་པ་མཐོང་བས་ཕྱག་ལེན་ཡིན་མིན་མ་ངེས་
ཀྱང་དབྱར་དུས་སྤང་ལྗོངས་བཟོ་བ་སོགས་གྲུབ་ན་མཛེས་ཆ་ཡོད། ཤོག་ཚོན་གྱི་
གདུགས་དང་བ་དན་སོགས་མཐའ་སྐོར་དུ་བཀོད་ཀྱང་རུང་ལ། སྐུ་གཟུགས་ཀྱི་མཐར་
རི་མོར་བྲིས་པ་གཏེར་སྦ་བ་སོགས་ལ་ལག་ཏུ་བླང་བདེ། མཐའ་མཆོད་པས་བསྐོར།
ཀླུའི་མཆོད་པར་ཞབས་བསིལ་མི་དགོས། ཡོངས་གྲགས་ཀྱི་སྤོས་ལ་གླ་རྩི་ཡོད་པས་མི་
རུང་། དེ་ན་འདིར་སྤོས་དཀར། ཙནྡྲན་དཀར་དམར། སྤང་སྤོས། ཨ་ཀ་རུ་ནག་པོ་
སོགས་ཀྱི་སྤོས་དང་། དེས་མཚོན་ནས་མཆོད་རྫས་དང་ཡོ་བྱད་ཐམས་ཅད་ཀླུ་ལ་མི་
གནོད་ཅིང་ཕན་པ་དགོས། བདག་བསྐྱེད་སེངྒེའི་སྒྲ་དང་ཀླུ་དབང་གང་རིགས་བྱ། ལྷ་
ཀླུའི་བུམ་པ་སོ་སོར་ཡོད་ན་བྷཾ་གཉིས་དང་། གཅིག་ལས་མེད་ན་བྷཾ་གཅིག་ལས་བསྐྱེད།
བུམ་པ་མང་བོ་ཡོད་ཀྱང་བྷཾ་གཉིས་ལས་བརྗོད་མི་དགོས། ཐམས་ཅད་ཀྱི་གོ་སར་བྷཾ་རེ་
གྲུབ་པར་མོས་ཞེས་གསུང་བཤད་ལས་འབྱུང་། འདིའི་སྔགས་དྲུག་དང་ཕྱག་རྒྱ་དྲུག་
ཡོངས་གྲགས་དང་ཅུང་ཟད་མི་འདྲ། ཕྱག་རྒྱ་གཞན་གཞུང་ལྟར་ལ། རྡོ་རྗེ་ཐལ་མོའི་
མཐེ་བོང་བསྣོལ་བའི་མཐེབ་མཛུབ་ངོས་ཕྱེ་བ་ནི། མཐེ་བོང་བསྣོལ་བ་མཛུབ་མོའི་རྩ་
བར་སྦྱར་བ་མ་ཡིན་པར་ཕྱིར་ཅུང་ཟད་བཀྱེད་པའོ། །བུམ་གཏེར་གྱི་སྐབས་སྔགས་སོ་
ཅེས་
སོའི་མཇུག་ཏུ། ཡོ་བྱད་ཀྱི་མ་དག་པ་སྦྱངས་ཤིང་སྐྱོན་མེད་པར་བྱས་པར་གྱུར།
སོགས་རང་རང་གི་དམིགས་པ་རྣམས་ཀྱང་ངག་ཏུ་བརྗོད་པ་ཕྱག་ལེན་ཡིན་གསུངས།
སྔགས་དྲུག་ཕྱག་རྒྱ་དྲུག་ཉིན་མང་བོར་འདོན་ཞིང་གཏེར་རྫས་རྣམས་ཡེ་ཤེས་ཀྱི་རང་
བཞིན་དུ་བྱིན་གྱིས་བརླབས། སྤྲོ་བསྡུའི་དམིགས་པ་ཞི་བ་ལ་སྐུ་ལས་འོད་ཟེར་དཀར་
བོའི་ཚོགས་སྤྲོས་པས་ཀླུ་རྣམས་ཀྱི་སྡིག་སྒྲིབ་དང་ནད། དེའི་རྐྱེན་ལས་གྱུར་བའི་སྦྱིན་
586

བདག་གི་ནད་རྣམས་ཞི་བ་དང་། རྒྱས་པར་འོད་ཟེར་སེར་བོས་ཚེ་བསོད་འབྱོར་བ་
རྒྱས་པ་དང་། དབང་ལ་འོད་དམར་བོས་བསྒྲུབ་བྱ་འགུགས་པ་སོགས་སྤྱི་འགྲོ་ལྟར་ཡིན།
ཞིང་གི་བདག་པོ་ཀླུ་མཐའ་ཡས་ཡིན་པས་ཞིང་གི་ནང་དུ་ཀླུ་གཏེར་འཇོག་ན་དེ་གཙོ་
བོར་བྱེད་པ་སོགས་རང་རང་གི་ས་ཆར་བབས་ཀྱིས་ཀླུ་གང་གཙོ་བོར་བྱ་དགོས་པ་ཤེས་
ན་དེ་དང་། མི་ཤེས་ན་འབྱོར་པ་རྒྱས་པ་དང་སྤྱི་འགྲོ་ལ་ནོར་རྒྱས་དང་། ཆུ་གཏེར་ལ་ཝ་
རུ་ཎ་གཙོ་བོར་བྱ། ཆུ་ལྷ་དབུས་སུ་སོང་ན་དེའི་གནས་སུ་ནོར་རྒྱས་སོགས་རིགས་འདྲ།
སྤྱི་བོར་བཀྲ་ཤིས་ནི་བཀྲ་ཤིས་རྟགས་བརྒྱད་དང་། དེ་མ་ནུས་ན་ཡོངས་གྲགས་ཐིག་ལེ་
བརྒྱད་བྲི་བ་དེ་མཚོན་བྱེད་ཡིན་ནམ་སྙམ། རི་མོ་གསུམ་པ་ནི་དུང་དཀར་གཡས་
འཁྱིལ་ལ་བྱེད། ཞི་སོགས་ལས་མཐུན་གྱི་ཕྱག་མཚན་བསྒྱུར་ཀྱང་ཆོག གཡོན་ཕྱོགས་
ནས་རིག་མས་བསྟེན་པ་གནོད་སྦྱིན་འཁོར་ལོའི་སྒྲུབ་ཆོག་སོགས་ལ་ཡོད། ཀླུའི་དབང་
ཕྱུག་གི་སྒྲུབ་ཐབས་ནི་མགོན་པོ་ཀླུ་སྒྲུབ་ཀྱི་ཡིན་པས་གོང་གི་སློབ་དཔོན་ཞེས་པ་དེ་
ཡིན། ཟན་རིལ་ལ་སོར་རྩེས་རྗེས་གཏོད་པའི་ཟན་གྱི་ཁམ་ཕོར་བརྒྱད་དུ་འོ་མ་དང་ཀླུ་
སྨན་བཏབ་པ་ནི་ཀྲྀ་ཡ་ནས་བཤད་པའི་གཏོར་མ་ཡིན། ཞལ་བདུན་ལ་སོགས་པར་
སྒྲུབས་ནས་ས་ལ་སྦ་ན་རྒྱས་པར་ལྟོ་འཕྱེའི་ཐིག་དང་། མིན་ཀྱང་སའི་བདག་པོ་སོགས་
ལ་བསང་དང་དཀར་གཏོང་བཏང་། ས་བརྟག་བསླང་སྦྱངས་བཟུང་རྒྱས་བསྡུས་སྐབས་
བསྟུན་བྱ། འདོམ་གང་ཙམ་བྲུས་ལ་ནང་དུ་རྡོ་ཁང་བརྩིགས། དེ་ལ་ཞལ་བ་དང་ཀླུ་སྨན་
བཏབ། རླན་གྱིས་མི་གནོད་ཆེད་སྟེང་འོག་ཀུན་ཏུ་ཤུག་པ་མང་དུ་བླུག དེའི་ནང་དུ་
པད་གདན་ལ་བུམ་པ་གཉིས་ཡོད་ན་བརྩེགས་ནས་བཞག ཟངས་གཞོང་གཙང་མར་
ར་དཀར་མོ་དང་བ་དམར་བོའི་འོ་མ་ཤ་ཆང་གླ་རྩི་དང་དྲི་ངན་པས་མ་སྦགས་པར་ཐད་
ཀ་དེར་བཞོས་ནས་མ་གོད་པར་བླུག་ན་ཀླུ་སྨན་གཙང་མ་ཡིན་གསུངས། པར་རྙིང་དུ་
སྤོས་དཀར་བོ་དང་། པར་གསར་དུ་པོག་དཀར་བོ་ཞེས་པ་བརྡ་གསར་རྙིང་གི་ཁྱད་པར་
587

ལས་དོན་གཅིག་པར་དབུས་པ་བློ་གསར་སོགས་ཀྱིས་བཤད་དེ། སྤོས་སྣོད་ལ་པོག་ཕོར་
ཟེར་བ་ལྟ་བུའོ། །ལག་པ་གཉིས་ཐལ་མོ་བྱས་པའི་སོར་མོ་རྣམས་ཀྱི་རྟིང་བ་སྦྱར། ལག་
མཐིལ་ཕྱེ། གུང་མོ་གཉིས་ལྟོ་སྦྱར་ལ་རྩེ་ཕྱེ། སོར་མོ་ལྷག་མ་རྣམས་ཀྱི་རྩེ་ཅུང་ཟད་ཕྱིར་
བཀྱེད་པ་ནི་རྒྱུད་ལས་གསུངས་པའི་ཀླུ་དགའ་བར་བྱེད་པའི་ཕྱག་རྒྱ་འཁྲུལ་མེད་ཡིན་
པར་སྒེག་པའི་རྡོ་རྗེའི་རྒྱ་གཞུང་ལས་འབྱུང་བར་ཀུན་མཁྱེན་གོང་མས་གསུངས།
གཡོན་ཁུ་ཚུར་བྱས་པའི་མཐེ་བོང་དང་མཐེ་ཆུང་བརྐྱངས་པའི་མཐེ་བོང་གི་སྟེང་
གཡས་པའི་སོར་མོ་རྣམས་བསྒྲེངས་པ་ནི་གདེངས་ཀ་སྦྲུལ་མཇུག་དང་བཅས་པའི་
ཕྱག་རྒྱ་ཡིན་པས་ཀླུ་དགའ་བར་བྱེད་པའི་ཕྱག་རྒྱ་ལ་དེ་ལྟར་བྱེད་པ་ནོར་བ་ཡིན། རྒྱས་
པར་བྱེད་ན་ཉིན་ཐུན་དང་མཚན་ཐུན་བྱས་ཏེ་སྔགས་རྒྱུན་མ་ཆད་པ་བྱ། ཀླུ་སྒྲུབ་ཀྱི་
སྒྲུབ་ཐབས་སུ་ཤར་ངོས་སུ་སྦ་གསུངས་པ་ལོངས་སྤྱོད་འཕེལ་ཆེད་ཡིན་ན་དགོན་
གནས་འདི་ལྟ་བུའི་མདུན་རིའི་ངོས་ནས་ཞལ་ཚུར་བསྟན་ནས་ཁ་སྤྲོད་དུ་སྦ་ཞེས་
གསུང་བཤད་གསལ་བར་གནང་། དེང་སང་གི་ལག་ལེན་འདི་དང་མི་མཐུན་པ་ལྟར་
ཡོད། ས་གཞན་དུ་ཆུ་འགོ་ནས་ཡར་གོམ་པ་དགུ་སོང་བའི་ཚོད་ཙམ་དུ་ཀླུ་གཏེར་ཁ་ཆུ་
མིག་ལ་བསྟན་ནས་སྦས་ཏེ་ཀླུ་ཐོ་བསླང་འདུག་པ་མི་རུང་བའང་ཆེར་མེད། འོན་ཀྱང་
ཆུ་མིག་གི་འགོ་ནས་མར་གོམ་པ་དགུ་སོང་བའི་མཚམས་ནས་ཁ་ཡར་ཆུ་འགོ་ལ་
བསྟན་ནས་བུམ་པ་གཉིས་ཆུ་མིག་དང་ཁ་སྤྲོད་དུ་བཞག་ན་དེར་གནས་པའི་ཀླུ་དར།
དེ་ལ་བརྟེན་ནས་སྦྱིན་བདག་དར་བ་ཡིན། ཁང་བ་ལ་ཡང་དེ་ལྟར་སྦ་བ་ཀླུ་སྒྲུབ་ཀྱི་
སྒྲུབ་ཐབས་ཀྱི་དགོངས་པ་སྲད་རྒྱུད་པའི་གསུང་རྒྱུན་མ་ནོར་བ་ཡིན། ལས་སོ་སོའི་
སྔགས་སྤེལ་གྱི་གནད་ལས་དམིགས་བསལ་དེ་དང་དེའི་རྫས་དང་སྤེལ་ཚིག་དམིགས་
པ་སོགས་སྔར་ལྟར་ཡིན་ལ། དཔའ་རིས་དམ་ཆོས་ཀྱིས་བྲག་དཀར་དཀའ་བཅུ་རིན་པོ་
ཆེར་དྲག་པོའི་ཀླུ་གཏེར་ཅི་འདྲ་ཡིན་ཞུས་པར། སྐུ་རྩེད་ཀྱི་རྣམ་པས། རྣལ་འབྱོར་བ་
588

རེད་མོད། བུམ་པ་ནག་པོ། ནང་དུ་ངན་རྫས། དྲག་པོའི་སྤེལ་ཚིག་དེ་མཐུན་གྱི་
དམིགས་པ་སོགས་ཕལ་ཆེར་ཀླུ་གཏད་ལྟ་བུ་ཡིན་པས་དྲག་པོའི་གཏེར་གྱི་དགོས་པ་
མེད་གསུངས། བཀྲ་ཤིས་སྒོ་མང་གི་ཆོས་གྲྭ་གོང་མ་རྒྱ་བསྐྱེད་པའི་སྐབས་སུ་བཀའ་
རྩོམ་མཛད་ཚུལ་སྔོན་གྱི་དཔེ་རྙིང་བྲིས་མ་ཞིག་གི་མཇུག་ན་འདུག དེ་དུས་ཀུན་
མཁྱེན་གོང་མ་སྒོ་མང་བླ་མ་ཡིན་པས་དེ་དང་། སླར་དགོན་གསར་འདེབས་གཉི་གའི་
ཆེད་དུ་གནང་བར་ངེས། འདིའི་ཁྲིད་རྗེ་རིན་པོ་ཆེ་ནས་དཔལ་ལྡན་སྲད་རྒྱུད་ཀྱི་དམ་
པ་རྣམས་ལ་རིམ་པར་བརྒྱུད་དེ་ཀུན་མཁྱེན་འཇམ་དབྱངས་བཞད་པ། ཁྲི་ཆེན་ངག་
དབང་བཀྲ་ཤིས། གསེར་ཁ་པ་ངག་དབང་བསོད་ནམས་རྒྱ་མཚོ། བྲག་དཀར་དཀའ་
བཅུ་རིན་པོ་ཆེ། དེ་ལས་གསན་པ་ཡིན་གསུངས། གསེར་ཁ་ཚང་གིས་ཕྱག་ལེན་འདི་
ལས་གཞན་དུ་བྱེད་པ་ལ་བཀའ་བཀྱོན་མཛད་ཚུལ་གྱི་ལོ་རྒྱུས་གསུངས་སོ། །
ཞེས་ཀླུའི་བུམ་གཏེར་གྱི་ལག་ལེན་རིན་ཆེན་བུམ་བཟང་ཞེས་བྱ་བ་འདི་ཡང་དཔག་པར་
དཀའ་བའི་སྤྱོད་པ་རྒྱ་མཚོ་ལ་དབང་འབྱོར་བའི་བདག་ཉིད་ཆེན་པོ་བཀའ་དྲིན་ཟླ་མེད་རྡོ་རྗེ་
འཆང་དངོས་རཏྣ་ངྷ་ཛའི་ཞལ་སྔ་ནས་ཀྱིས་དགྱེས་བཞིན་སྩལ་བ